โตเกียวมารีนญี่ปุ่นสั่งบุกตลาดไทย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — บิ๊กโตเกียวมารีนญี่ปุ่นสั่งเดินหน้าช่องทางตัวแทน ดันส่วนแบ่งตลาดติด 1 ใน 10 
นายฮิโรชิ เอ็นโดะ กรรมการผู้จัดการ บริษัท โตเกียวมารีน โฮลดิ้ง ประเทศญี่ปุ่น เปิดเผยว่า ตลาดประกันชีวิตในประเทศไทยมีอัตราการเติบโตสูง เพราะคนไทยยังมีอัตราการทำประกันภัยต่ำ จึงต้องการขยายขอบข่ายธุรกิจประกันภัยและประกันชีวิตไปให้มากกว่านี้ ซึ่งโตเกียวมารีนกรุ๊ปทำธุรกิจในต่างประเทศถึง 40 ประเทศ มีขนาดมูลค่าทางการตลาดรวม หรือมาร์เก็ตแคป 7.5 แสนล้านบาท ใกล้เคียงกับกลุ่มเอไอจี 
แม้ในประเทศไทยชื่อโตเกียวมารีนอาจจะไม่เป็นที่รู้จักมากนัก แต่ธุรกิจประกันภัยทำกำไรให้บริษัทมากที่สุด เนื่องจากเข้ามาในตลาดไทยถึง 63 ปีแล้วในนามของบริษัท ประกันภัยศรีเมือง ซึ่งได้เปลี่ยนชื่อเป็นบริษัท โตเกียวมารีนศรีเมืองประกันภัย ส่วนธุรกิจประกันชีวิตเข้ามาทำเมื่อปี 2545 และสามารถทำกำไรได้ตั้งแต่ปี 2550 
“จริงๆ แล้วธุรกิจประกันชีวิตจะทำกำไรได้ค่อนข้างยาก แต่เราใช้เวลาไม่นานก็สามารถทำกำไรได้ ซึ่งที่ผ่านมาเราทำตลาดประกันกลุ่มกับขายผ่านธนาคาร และนับจากปี 2553 เราตัดสินใจที่จะเปิดช่องทางการขายผ่านตัวแทน เพราะมองว่าโอกาสการเติบโตของประเทศไทยยังมีอีกมาก” นายเอ็นโดะ กล่าว
นายฮิโรชิ ทาเทอิชิ กรรมการผู้จัดการ บริษัท โตเกียวมารีนประกันชีวิต (ประเทศไทย) กล่าวว่า ปัจจุบันเบี้ยประกันกลุ่มและเบี้ยประกันที่ขายผ่านธนาคารมีสัดส่วนครึ่งต่อครึ่งจากเบี้ยรับรวม 1,000 ล้านบาท ในปี 2552 ที่ผ่านมา ซึ่งหลังจากเปิดช่องทางการขายผ่านตัวแทนแล้วบริษัทคาดว่าส่วนแบ่งเบี้ยประกันชีวิตของบริษัทจะไต่ระดับขึ้นมาติด 1 ใน 10 อันดับแรกของทั้งระบบ จากปัจจุบันส่วนแบ่งตลาดของบริษัทอยู่อันดับ 18 โดยจะให้การสนับสนุนช่องทางตัวแทนอย่างเต็มที่
“เรายังมองหาโอกาสการลงทุนในธนาคารด้วย โดยจะพิจารณาจากราคาที่เหมาะสมเป็นสำคัญ แต่ขณะนี้ยังไม่ได้มีธนาคารใดอยู่ในเป้าหมายการลงทุน” นายทาเทอิชิ กล่าว
สำหรับปี 2553 บริษัทตั้งเป้าเบี้ยรับรวมทั้งสิ้น 1,378 ล้านบาท เพิ่มขึ้น 32% จากปี 2552 แบ่งเป็นเบี้ยปีแรก 580 ล้านบาท เพิ่มขึ้น 7% และเบี้ยต่ออายุ 798 ล้านบาท เพิ่มขึ้น 59.6%